Manises es prepara per a la visita dels Reis d’Orient
03 de gener de 2023

Manises, 3 de gener de 2023. El pròxim dia 5 de gener els Reis d’Orient visitaran Manises per a portar alegria i il·lusió a tots els xiquets i xiquetes de la ciutat amb la tradicional cavalcada reial.

A les 17.00 hores està previst que Ses Majestats d’Orient arriben a l’estació de Metro Salt de l’Aigua, per a posteriorment fer un recorregut per la localitat que partirà del carrer València, continuarà pel carrer Mestre Guillem, avinguda Blasco Ibáñez i Masia de la Cova, passant pel carrer Rodrigo Botet fins a la plaça Rafael Atard, on tindrà lloc la recepció oficial perquè xiquets i xiquetes, berenen, arrepleguen un detall de les mans dels Reis i es facen una foto amb Ses Majestats.

Segons paraules del regidor de Festes de l'Ajuntament de Manises, Javier Mansilla, «des de la Regidoria de Festes s'ha fet un gran esforç de coordinació i organització perquè aquest esdeveniment multitudinari reprenga per fi la seua normalitat i Ses Majestats d'Orient puguen donar un detall a cada xiquet i xiqueta de Manises». «Vull agrair la implicació desinteressada de totes les persones i col•lectius que fan possible aquesta Cavalcada de Reis», ha remarcat Mansilla.

La comitiva dels Reis estarà formada per prop de 400 persones de la ciutat que al ritme de la música ompliran d’ambient festiu els carrers del municipi. A més dels diferents grups d’animació que formen part d’aquest esdeveniment, un emissari reial anunciarà l’arribada de Melcior, Gaspar i Baltasar a Manises.

En la Cavalcada de Reis de 2023 col·laboren el grup de Dansa i Rondalla Repicó, el grup de Juniors de la parròquia el Carmen, el col·legi El Carmen, les falles Llum i Soroll, Mercat i El Carmen, la banda de música de la Falla El Carmen, les comparses de Moros i Cristians Maseros, Bukaneros i Castellans, el Club de Patinatge de Manises, l’associació Compartimos Sonrisas i el taller de Teatre de la Casa de Cultura. També hi participen en la comitiva els presidents infantils, les falleres majors i les falleres majors infantils i familiars. El grup Be Soul, les Candelàries, la batucada Eywa, els membres de la ludoteca «En Marcha», la Societat Independent Musical i la Societat Musical l’Artística Manisense completen aquesta cavalcada reial. En l’animació de la plaça Rafael Atard participen els joves de Manises Jove i del centre juvenil del barri Sant Francesc.